Broj: 711-I-857-P-40-20/21-09-8

Zagreb, 26. veljače 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Damira Demarina, zamjenika općinskog načelnika Općine Medulin,** na 117. sjednici, održanoj 26. veljače 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Damira Demarina, zamjenika općinskog načelnika Općine Medulin,** **povodom proglašenja dijela nekretnine u privatnm vlaništvu nerazvrstanom cestom koja vodi do nekretnine u vlasništvu dužnosnika, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Damira Demarina, zamjenika općinskog načelnika Općine Medulin, podnesena je dana 12. veljače 2020.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-727-P-40/20-01-1 te je povodom iste otvoren predmet broj: P-40/20.

U prijavi se u bitnome navodi da je dužnosnik Damir Demarin koristio dužnost zamjenika općinskog načelnika Općine Medulin kako bi dio čestice površine 76 m2 u privatnom vlasništvu proglasio nerazvrstanom cestom s ciljem osiguravanja dodatnog pristupa zemljištvu u svom vlasništvu. U prijavi se još navodi da je dužnosnik navedeni dio zemljišta od 76 m2 htio kupiti od vlasnice zemljišta, a kada u tome nije upio, proglasio ga je dijelom nerazvrstane ceste.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Damir Demarin obnaša dužnost zamjenika općinskog načelnika Općine Medulin, počevši od 29. svibnja 2017.g., a istu dužnost obnašao je i u proteklom mandatu te je stoga, povodom obnašanja navedene dužnosti, obvezan postupati sukladno odredbama ZSSI-a.

Na zahtjev Povjerenstva Općina Medulin dostavila je očitovanje KLASA: 947-03/19-01/0038, URBROJ: 2168/02-03/04-20-10 od 24. travnja 2020.g. u kojem se u bitnome potvrđuje da je došlo do promjene u površini nekretnine, k.č.br. …….. upisana u zk.ul. ……. k.o. Medulin, koja je u zemljišnim knjigama Općinskog suda u Puli bila upisana kao vlasništvo ………… …….. iz Medulina. U očitovanju se nadalje pojašnjava da je uvidom u e-izvadak iz zemljišne knjige koje se vode kod Općinskog suda u Puli razvidno je da je pod poslovnim brojem Z-10446/2019 temeljem Rješenja Općinskog suda u Puli izvršen upis promjene kulture i površine kč.br. …….. koja je bila upisana kao kuća, garaža, dvorište i oranica površine 994 m2 na obiteljsku stambenu zgradu površine 141 m2, gospodarsku zgradu garažu površine 31 m2, dvorište uz stambenu zgradu površine 500 m2 i oranicu površine 246 m2, odnosno ukupno površine 918 m2, sve temeljem Geodetskog elaborata broj 33/2019 potvrđenog od strane Državne geodetske uprave, Područnog ureda za katastar Pula, Odjela za katastar nekretnina Pula, KLASA: 932-06/19-02/872, URBROJ: 541-23-2/8-19-3 od 8. svibnja 2019. godine, kopije katastarskih planova, skice izmjere, Potvrde Državne geodetske uprave, Područnog ureda za katastar Pula, KLASA: 932-06/19-02/872, URBROJ: 541-23- 2/8-19-3 od 8. svibnja 2019. godine, Očitovanja Općine Medulin, Odluke o nerazvrstanim cestama na području Općine Medulin, KLASA: 021-05/14-01/0004, URBROJ: 2168/02-03/1-14-38 od 6. kolovoza 2014g., Odluke o izmjeni i dopuni odluke o nerazvrstanim cestama na području Općine Medulin, KLASA: 021-05/18-01/00012, URBROJ: 2168/02- 03/3-18-39 od 21. prosinca 2018.g. te odredbe članka 131. Zakona o cestama.

Protiv citiranog rješenja Općinskog suda u Puli stranka ……………… je izjavila prigovor koji je Rješenjem Općinskog suda u Puli posl.br. Z-10446/19 i Z-11226/19 od dana 30. rujna 2019.g. odbijen kao neosnovan.

Nadalje, uvidom u e-zemljišnoknjižni izvadak za nekretninu k.č.br. 1112/19 u naravi Nerazvrstana cesta SAD 617, ukupne površine 214 m2 upisana u zk.ul. 18863, k.o. Medulin, razvidno je da je temeljem istog rješenja Zemljišnoknjižnog odjela Općinskog suda u Puli, pod poslovnim brojem Z-10446/2019, upisano javno dobro u općoj uporabi u neotuđivom vlasništvu Općine Medulin.

Dakle, na predmetnoj nekretnini k.č.br. ……….. k.o. Medulin su, zajedno sa još 8 katastarskih čestica raznih vlasnika na tome području, izvršene promjene površina, a sve u cilju evidentiranja nerazvrstane ceste broj 617 na području Općine Medulin.

Upis javnog dobra u općoj uporabi u neotuđivom vlasništvu Općine Medulin na predmetnoj nekretnini izvršen je u skladu s odredbama Zakona o cestama („Narodne novine“ broj 84/11., 22/13., 54/13., 148/13., 92/14.) i to isključivo radi usklađivanja faktičnog i pravnog stanja nekretnine. Općina Medulin u svom očitovanju stoga ukazuje na članak 98. Zakona o cestama kojim je definirano da je nerazvrstana cesta ona cesta koja se koristi za promet vozilima i koju svatko može slobodno koristiti, između ostalog i pristupna cesta do stambene, poslovne, gospodarske ili druge zgrade, a što je slučaj s predmetnom katastarskom česticom. Također, člankom 131. istog Zakona određeno je da ceste koje se na dan stupanja na snagu Zakona o cestama koriste za promet vozila po bilo kojoj osnovi i koje su dostupne većem broju korisnika, a koje nisu razvrstane kao javne ceste, postaju nerazvrstane ceste. Nerazvrstane ceste koje nisu upisane u zemljišnim knjigama ili nije upisano njihovo pravo stanje upisuju se u zemljišne knjige po službenoj dužnosti na temelju prijavnog lista koji nakon evidentiranja nerazvrstane ceste odnosno njezinog stvarnog stanja u katastru, zemljišnoknjižnom sudu po službenoj dužnosti dostavlja tijelo nadležno za katastar.

Nadalje, člankom 101. navedenog Zakona određeno je da je nerazvrstana cesta javno dobro u općoj uporabi u neotuđivom vlasništvu jedinice lokalne samouprave na čijem se području nalazi bez obzira na postojeći upis u zemljišnim knjigama, odnosno neovisno o postojanju upisa prava vlasništva treće osobe, dok je člankom 133. propisan i postupak evidentiranja istih u katastru i u zemljišnim knjigama.

Temeljem odredaba Zakona o cestama, Općinsko Vijeće Općine Medulin donijelo je Odluku o nerazvrstanim cestama na području Općine Medulin, kao i njene daljnje izmjene i dopune. Popis (registar) nerazvrstanih cesta na području Općine Medulin sastavni je dio navedene Odluke. Navedenom Odlukom je na području Općine Medulin proglašeno 813 nerazvrstanih cesta, za koje Općina Medulin ima zakonsku obvezu evidentiranja u katastru i zemljišnim knjigama kao javno dobro u općoj uporabi u neotuđivom vlasništvu Općine Medulin. Dakle, radi se o nekretninama koje, iako su formalno pravno u zemljišnim knjigama upisane kao vlasništvo fizičkih ili pravnih osoba, u naravi predstavljaju cestu koju svi mogu slobodno koristiti.

Općina Medulin u svom očitovanju nadalje navodi da je uvidom u Registar nerazvrstanih cesta razvidno da trasa prometnice evidentirane kao NC 617, osim preko k.č.br ……… k.o. Medulin u vlasništvu …………………., prolazi i katastarskim česticama br. …….., ………., ……., ……, ……, …….., ……… sve u k.o. Medulin koje su bile u formalnom zemljišnoknjižnom vlasništvu drugih osoba, a u naravi stvarno predstavljaju cestu slobodnu za promet. Općina Medulin je, dakle, stekla pravo vlasništva na dijelovima predmetnih zemljišnoknjižnih čestica koje u naravi predstavljaju dio nerazvrstane ceste broj SAD 617 temeljem citiranog Zakona o cestama, danom stupanja na snagu istog te je kao jedinica lokalne samouprave na čijem se području nerazvrstane ceste nalaze ovlaštena i dužna iste upisati u zemljišnu knjigu kao javno dobro u općoj uporabi u neotuđivom vlasništvu Općine Medulin.

Slijedom navedenog, razvidno je da Općina Medulin nije izvršila otkup ili izvlaštenje predmetnog dijela k.č.br. ………. k.o. Medulin, nego je sukladno Zakonu o cestama proveden gore navedeni postupak, radi usklađenja faktičnog stanja u odnosu na postojeću izgrađenu cestu sa zemljišnoknjižnim stanjem, budući da su za provođenje istog ispunjene sve zakonske pretpostavke iz citiranog Zakona.

Vezano za pitanje tko je odlučivao o proglašenju dijela predmetne nekretnine nerazvrstanom cestom, Općina Medulin u svom očitovanju navodi da je o istom odlučilo Općinsko vijeće Općine Medulin na svojoj 10. sjednici održanoj 10. kolovoza 2014.g. kada je donijelo Odluku o nerazvrstanim cestama na području Općine Medulin („Službene novine Općine Medulin“ broj 4/14., 10/18., 10/18. - dodatak, 4/19., 7/19., 2/20.). Predmetnom Odlukom se uređuje korištenje, upravljanje, održavanje, građenje, rekonstrukcija, zaštita i financiranje nerazvrstanih cesta na području Općine Medulin te poslovi nadzora na tim cestama, kao i prekršajne odredbe. Jedinstvenu bazu podataka o nerazvrstanim cestama na području Općine Medulin čini Registar nerazvrstanih cesta koji se ažurira prema potrebi i nalazi se u privitku navedene Odluke te čini njezin sastavni dio, a objavljen je u „Službenim novinama Općine Medulin“ broj 10/18. - dodatak. Ovlaštenje Općinskom vijeću za donošenje predmetne odluke proizlazi iz članka 35. stavka 2. Zakona o lokalnoj i područnoj (regionalnoj) samoupravi u kojem je određeno da predstavničko tijelo, između ostalog, donosi odluke i druge opće akte kojima uređuje pitanja iz samoupravnog djelokruga jedinice lokalne samouprave. Nadalje, sukladno članku 73. stavku 1. citiranog Zakona predstavničko tijelo općine, grada i županije u svom samoupravnom djelokrugu donosi odluke i druge opće akte u skladu sa svojim statutom. Člankom 12. Statuta Općine Medulin („Službene novine Općine Medulin“ broj 2/13., 2/18., 8/18. i 2/20.) određeno je da je Općinsko vijeće predstavničko tijelo građana i tijelo lokalne samouprave koje donosi odluke i akte u okviru prava i dužnosti Općine i obavlja druge poslove u skladu sa Ustavom, zakonom i Statutom.

Vezano za pribavljanje suglasnosti vlasnika nekretnine čiji dio je proglašen nerazvrstanom cestom, Općina Medulin ukazuje na odredbu članka 133. stavka 3. Zakona o cestama u kojem stoji da se za evidentiranje u katastru i upis u zemljišne knjige nerazvrstanih cesta iz članka 131. stavka 1. i članka 132. stavka 1. toga Zakona ne primjenjuju odredbe zakona kojim se uređuje prostorno uređenje i gradnja o parcelaciji građevinskog zemljišta te evidentiranju građevina u katastru i upisu u zemljišne knjige niti odredbe drugih zakona i propisa koje su protivne članku 131. i 132. toga Zakona. Dakle, ovdje se radi o upisu nerazvrstane ceste izgrađene do dana stupanja na snagu Zakona o cestama koji se vrši bez obzira na postojeće upise vlasništva i drugih stvarnih prava treće osobe. U postupku upisa ne sudjeluju stranke, tako da ni u ovom postupku nije sudjelovala osoba koja je bila upisana kao vlasnica nekretnine niti Općina Medulin kao stjecatelj, odnosno zemljišnoknjižni sud rješenje donosi na temelju prijavnog lista nadležnog ureda za katastar kao jedinog relevantnog dokumenta koji dokazuje stvarno stanje nekretnine. Suglasnost vlasnika nekretnine nije Zakonom o cestama uopće propisana kao potrebna. Općina Medulin nadalje ističe kako su vlasnici susjednih nekretnina bili obaviješteni putem javnog poziva da započinje postupak izrade geodetskog elaborata. Navedeni poziv je pretpostavka za izradu geodetskog elaborata i sadrži obavijest o cesti koja je predmet elaborata, nazivu katastarske općine, oznaci ceste, opis dionice, obavijest o datumu početka radova te podatke o ovlaštenom inženjeru geodezije kao izrađivaču elaborata. Pozivom se ujedno određuje vrijeme u kojem nositelj prava na zemljištu može izvršiti uvid u geodetski elaborat izvedenog stanja i zatražiti pojašnjenja. Temeljem navedenog, vlasnica predmetne nekretnine je bila obaviještena o pokretanju postupka izrade geodetskog elaborata.

Nadalje, u pogledu obeštećenja vlasnika nekretnine, Općina Medulin navodi da je rješenjem Ustavnog suda RH broj: U-l-6326/2011 i dr. od 7. veljače 2017.g. („Narodne novine“ broj 23/17.) zauzeto pravno stajalište da odredbe Zakona o cestama o upisu u zemljišne knjige prava vlasništva jedinice lokalne samouprave, predstavljaju samo norme pravno-tehničke prirode koje nemaju utjecaj na nastanak ili prestanak vlasničkih prava. U tom smislu vlasnicima nekretnina koje su postale nerazvrstane ceste pripada obvezno pravni zahtjev za naknadu vrijednosti tih nekretnina kojeg su obvezni postaviti u roku od 5 godina od dana izgradnje nerazvrstane ceste, a protekom tog roka, njihovo je pravo u zastari. Dakle, upis u zemljišnim knjigama vrši se neovisno o postojanju upisa vlasništva i/ili drugih stvarnih prava treće osobe, što znači da jedinice lokalne samouprave kao stjecatelji vlasništvo stječu *ex lege,* a o eventualnoj naknadi za zemljište koje je postalo nerazvrstana cesta u tom se postupku ne raspravlja. Općina Medulin još navodi da vlasnica zemljišta čija je površina mijenjana radi upisa nerazvrstane ceste, nije postavila prema Općini Medulin obveznopravni zahtjev za isplatom naknade, a kad bi isti postavila, odnosno podnijela tužbu građanskom sudu radi isplate, o osnovanosti takvog tužbenog zahtjeva presudu bi donio nadležan Općinski sud u Puli-Pola.

U očitovanju Općine Medulin nadalje se navodi da predmetna nerazvrstana cesta vodi do nekretnine u vlasništvu dužnosnika Damira Demarina, ali i do nekretnina u vlasništvu druge dvije fizičke osobe.

Općina Medulin također pojašnjava da sukladno ranije spomenutoj obvezi evidentiranja komunalne infrastrukture (813 nerazvrstanih cesta) postepeno, sukladno financijskim mogućnostima, evidentira sve proglašene nerazvrstane ceste na području Općine Medulin, i to najprije u naselju Medulin u području centra naselja koje je najbliže morskoj obali, turističkim sadržajima i glavnoj turističkoj šetnici, gdje je smještena i predmetna nekretnina. Tako je do sada provedeno ukupno 6 geodetskih elaborata kojima je evidentirano 10 nerazvrstanih cesta, a u postupku provedbe je još 10 elaborata. Općina Medulin je poznato i vrlo posjećeno turističko odredište, a čemu velikim dijelom doprinosi i uređenost naselja te opremljenost komunalnom infrastrukturom. Upravo činom proglašenja nerazvrstanom cestom, koja udovoljava zakonskim uvjetima, omogućava se Općini Medulin da istu održava sukladno godišnjem Programu održavanja komunalne infrastrukture, što u konačnici pridonosi kvalitetnijem uređenju naselja i boljim turističkim rezultatima od kojih korist imaju svi mještani naselja Medulin.

U očitovanju Općine Medulin završno se navodi da dužnosnik Damir Demarin nije sudjelovao u postupku u kojem je mijenjana površina predmetne nekretnine budući da se navedeni poslovi obavljaju u stručnim službama, odnosno upravnom odjelu nadležnom za poslove komunalnog gospodarstva. Kao što je već navedeno, Odluku o nerazvrstanim cestama na području Općine Medulin zajedno sa Registrom nerazvrstanih cesta, kao njenim sastavnim dijelom, donijelo je Općinsko vijeće Općine Medulin, a pripremne radnje za postupak evidentiranja nerazvrstanih cesta provode stručne službe, odnosno Upravni odjel Općine Medulin nadležan za poslove komunalnog gospodarstva zajedno s vanjskim suradnicima, ovlaštenim geodetskim uredom koji je izradio geodetski elaborat - snimku izvedenog stanja.

U privitku očitovanja dostavljena su rješenja Općinskog suda u Puli na koja se u očitovanju poziva, izvadak iz zemljišne knjige za k.č.br. 1112/19, k.o. Medulin koja u naravi predstavlja nerazvrstanu cestu SAD 617 iz kojeg je vidljivo da je ista upisana kao javno dobro u općoj uporabi u neotuđivom vlasništvu Općine Medulin te presliku objave Poziva na javni uvid i predočenje geodetskog elaborata za potrebe provođenja promjene u katastru zemljišta u svrhu evidentiranja izvedenog stanja nerazvrstane ceste na koji se pozivaju svi nositelji prava na predmetnim katastarskim česticama, kao i svi nositelji prava na susjednim katastarskim česticama koje neposredno graniče s nekretninama na kojima se nalazi nerazvrstana cesta: k.č.1112/3, 1112/19, 1113/1, 1113/10, 1113/16 i 1113/17 k.o. Medulin. Navedeni poziv objavljen je u Glasu Istre, a objavio ga je Upravni odjel za komunalnu izgradnju i održavanje Općine Medulin.

Na dodatno traženje Povjerenstva, Općina Medulin dostavila je dopis Klasa: 947-03/19-01/0038, Urbroj: 2168/02-03/04-20-14 od 23. listopada 2020.g. u kojem se navodi da je Odluka o nerazvrstanim cestama koju je donijelo Općinsko vijeće Općine Medulin, donesena na prijedlog izvršnog tijela, odnosno općinskog načelnika Općine Medulin, kako to određuje Zakon o lokalnoj i područnoj (regionalnoj) samoupravi, a prijedloge općih akata načelniku dostavlja nadležan Upravni odjel za komunalnu izgradnju i održavanje.

Vezano za upit na čiji je prijedlog u Registar nerazvrstanih cesta uvrštena i cesta SAD 617 koja prolazi česticom k.č. br. …… k.o. Medulin, Općina Medulin ističe da su u isti uvrštene nerazvrstane ceste na području Općine Medulin koje su do dana stupanja na snagu Zakona o cestama, odnosno do 28. srpnja 2011.g. bile u funkciji i dostupne svima, a nisu bile evidentirane u katastru ili nije bilo evidentirano njihovo pravo stanje, sve kako bi Općina Medulin ispunila zakonsku obvezu evidentiranja komunalne infrastrukture kako je to uređeno Zakonom o komunalnom gospodarstvu i Zakonom o cestama.

Nadalje, povodom pitanja tko je u ime Općine Medulin odabrao ovlašteni geodetski ured za izradu geodetskog elaborata, u očitovanju se navodi kako Općina Medulin za svaku godinu, pa tako i za 2019.g., provodi postupak jednostavne nabave, sukladno odredbama Pravilnika o provedbi postupaka jednostavne nabave („Službene novine Općine Medulin“ broj 4/17.) radi nabave usluge Izrade registra komunalne infrastrukture - evidentiranje izvedenog stanja nerazvrstane ceste, te je u provedenom postupku s odabranim najpovoljnijim ponuditeljem, trgovačkim društvom Geogrupa d.o.o. zaključen Ugovor o nabavi usluge - izrada geodetskih elaborata evidentiranja izvedenog stanja nerazvrstanih cesta Općine Meduin radi izrade registra komunalne infrastrukture za 2019. godinu, Klasa: 400-09/19- 01/0019, Urbroj: 2168/02-03/04-19-6 od dana 18. ožujka 2019.g.

Za vrijeme izrade geodetskog elaborata, s navedenim geodetskim uredom surađivale su stručne službe, odnosno Upravni odjel za komunalnu izgradnju i održavanje Općine Medulin. Navedeni geodetski ured kontinuirano, sukladno ugovornoj obavezi izrađuje veći broj geodetskih elaborata evidentiranja nerazvrstanih cesta. Kako se radi o stručnim poslovima (geodetski poslovi) a u nadležnom Upravnom odjelu za komunalnu izgradnju i održavanje Općine Medulin nema zaposlenih djelatnika geodetske struke, navedeni geodetski ured samostalno, putem stručnih osoba zaposlenih u istom, obavlja poslove izrade geodetskih elaborata, pa tako i predmetnog. Navedeni geodetski ured Geogrupa d.o.o. u konačnici je i dostavio je predmetni geodetski elaborat nadležnom tijelu za katastar.

U privitku dopisa dostavljeno je Očitovanje nositelja prava na nerazvrstanoj cesti kojim se Općina Medulin, za potrebe provedbe izrade geodetskog elaborata izvedenog stanja nerazvrstane ceste, očitovala da je predmet geodetskog elaborata nerazvrstana cesta SAD 617 u naselju Medulin, k.o. Medulin, da geodetski elaborat izvedenog stanja prema novom stanju stanju odgovara izvedenom stanju ceste na k.č.br. 1112/19 k.o. Medulin te da je predmetna cesta izgrađena, odnosno rekontruirana do stupanja na snagu Zakona o cestama (84/11., 18/13., 22/13., 54/13., 148/13. i 92/14.). Navedeno očitovanje potpisao je dužnosnik Goran Buić kao općinski načelnik Općine Medulin.

Općina Medulin dostavila je nadalje Ugovor o nabavi usluge – izrada geodetskih elaborata evidentiranja izvedenog stanja nerazvrstanih cesta Općine Medulin radi izrade registra komunalne infrastrukture za 2019.g. sklopljen između Općine Medulin i trgovačkog društva Geogrupa d.o.o. dana 14. ožujka 2019.g. koji je u ime Općine Medlin također sklopio općinski načelnik Goran Buić.

Općina Medulin je nadalje uz svoj dopis Klasa: 947-03/19-01/0038, Urbroj: 2168/02-03/04-20-18 od 24. studenoga 2020.g. dostavila rješenje Županijskog suda u Varaždinu posl. broj: Gž Zk-606/2019-2 od 13. listopada 2020.g. kojim je odbijena žalba ……………………… i potvrđeno rješenje općinskog suda u Puli posl. br. Z-104446/19 (Z-11226/19) od 30. rujna 2019.g., a time i rješenje istog Općinskog suda u istom predmetu od 5. srpnja 2019.g. kojim je na temelju članka 131. do 133. Zakona o cestama i Odluke o nerazvrstanim cestama Općine Medulin dopušten upis na nekretnini u vlasništvu navedene fizičke osobe u vidu promjene kulture i površine.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Prema članku 2. stavku 2. ZSSI-a sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Iz ovako prikupljene dokumentacije Povjerenstvo je utvrdilo da se sukladno Zakonu o cestama upis nerazvrstanih cesta koje do stupanja na snagu navedenoga Zakona nisu bile upisane u zemljišne knjige ili u zemljišnim knjigama nije bilo upisano njihovo stavrno stanje, upisuju u zemljišne knjige po službenoj dužnosti na temelju prijavnog lista koji zemljišnoknjižnom sudu po službenoj dužnosti dostavlja tijelo nadležno za katastar. Nerazvrstane ceste upisuju se u zemljišne knjige kao javno dobro u općoj uporabi u neotuđivom vlasništvu jedinice loklane samouprave u kojoj se nerazvrstana cesta nalazi.

Povjerenstvo je također utvrdilo da je Odluku o nerazvrstanim cestama i Registar nerazvrstanih cesta, kojim je obuhvaćeno 813 cesta, među kojima i cesta koja vodi do zemljišta u vlasništvu dužnosnika Damira Demarina donijelo je Općinsko vijeće Općine Medulin na prijedlog općinskog načelnika. Nadalje je proveden postupak jednostavne nabave radi odabira ovlaštenog geodetskog ureda za izradu geodetskog elaborata izvedenog stanja nerazvrstane ceste SAD 617 u naselju Medulin te je nakon provedenog postupka, ugovor s geodetskim uredom Geogrupa d.o.o. u ime Općine Medulin sklopio općinski načelnik.

Općinski načelnik Općine Medulin također je u ime navedene Općine potpisao očitovanje kojim se potvrđuje da je predmetna cesta izgrađena, odnosno rekonstrirana prije staupnja na snagu Zakona o cestama.

Nakon izrade geodetskog elaborata izvedenog stanja navedene nerazvrstane ceste, trgovačko društvo Geogrupa d.o.o. je isti dostavilo Državnoj geodetskoj upravi, Područnom uredu za katastar Pula. U konačnici je rješenje o upisu nerazvrstane ceste te promjene površine nekretnine u vlasništvu privatne fizičke osobe u zemljišnim knjigama donio Općinski sud u Puli na temelju prijavnog lista Područnog ureda za katastar Pula, pri čemu Općina Medulin nije bila stranka navedenog postupka. Prigovor stranke podnesen protiv navedenog rješenja je odbijen, a protiv rješenja o odbijanju prigovora podnesena je žalba koja je također odbijena rješenjem Županijskog suda u Varaždinu.

S obzirom da se sukladno Zakonu o cestama, upis nerazvrstanih cesta u zemljišnim knjigama kao javnog dobra u općoj uporabi u neotuđivom vlasništvu jedinice lokalne samouprave na čijem se području nerazvrstana cesta nalazi, vrši po službenoj dužnosti, neovisno o postojanju prava vlasništva trećih osoba te da iz očitovanja i dostavljene dokumentacije proizlazi da dužnosnik Damir Demarin ni na koji način nije sudjelovao u postupku upisa nerazvrstne ceste SAD 617 u zemljišnim knjigama kao javnog dobra u općoj uporabi u neotuđivom vlasništvu Općine Medulin, Povjerenstvo nije steklo saznanja koja bi upućivala na povredu odredbi ZSSI-a od strane navedenog dužnosnika.

Slijedom navedenoga, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Damir Demarin, elektroničkom dostavom
2. Elektronička pošta podnositelja prijave
3. Objava na internetskoj stranici Povjerenstva
4. Pismohrana